text: প্রকাশ : ০৬ সেপ্টেম্বর ২০১৮, ০৯:১১
  কুমিল্লায় সড়ক দুর্ঘটনায় সুমন চন্দ্র দাস (৩৫) নামে এক স্কুলশিক্ষক নিহত হয়েছেন। এ ঘটনায় আহত হয়েছেন আরো তিনজন।
  বুধবার রাত সাড়ে ৮টার দিকে জেলার সদর দক্ষিণ উপজেলার কুমিল্লা-লাকসাম সড়কের শিকারপুর এলাকায় এ দুর্ঘটনা ঘটে।
  নিহত সুমন চন্দ্র দাস জেলার সদর দক্ষিণ উপজেলার বারপাড়া ইউনিয়নের দুর্গাপুর গ্রামের বাবুল চন্দ্র দাসের ছেলে। তিনি জেলার আদর্শ সদর উপজেলার নোয়াপাড়া এলাকার সুবরাতি শাহজাদী মেমোরিয়াল উচ্চ বিদ্যালয়ের সহকারী শিক্ষক ছিলেন।
  লালমাই হাইওয়ে পুলিশ ফাঁড়ির ইনচার্জ সফিকুল ইসলাম জানান, সুমন চন্দ্র দাস রাত সোয়া ৮টার দিকে সিএনজিচালিত অটোরিকশায় শহর থেকে বাড়িতে যাচ্ছিলেন। এসময় কুমিল্লা-লাকসাম সড়কের শিকারপুর এলাকায় পৌঁছালে একটি ট্রাক্টর জমি থেকে রাস্তায় উঠতে গিয়ে ওই সিএনজিটিকে ধাক্কা দেয়।
  এতে সিএনজিটি দুমড়েমুচড়ে গিয়ে ঘটনাস্থলেই স্কুলশিক্ষক সুমন চন্দ্র দাস নিহত এবং আরো তিন যাত্রী আহত হন। নিহতের মরদেহ ও দুর্ঘটনাকবলিত সিএনজিটি উদ্ধার করে ফাঁড়িতে নেয়া হয়েছে বলে জানান তিনি।